# RELACION

# PËR

**PROJEKTVENDIMIN**

**“PËR MIRATIMIN E STRATEGJISË SEKTORIALE PËR MENAXHIMIN E FINANCAVE PUBLIKE 2023-2030”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Me anë të projektvendimit “Për miratimin e Strategjisë Sektoriale për Menaxhimin e Financave Publike 2023-2030” realizohet miratimi i strategjisë së Menaxhimit të Financave Publike (MFP) mbi reformat që ka ndërmarrë Qeveria Shqiptare për periudhën 2023-2030.

Strategjia Sektoriale për Menaxhimin e Financave Publike (SSMFP) parashtron një axhendë reformash ambicioze për të gjithë qeverinë, jo vetëm për Ministrinë e Financave. Deri më tani janë planifikuar, zbatuar dhe monitoruar SSMFP 2014-2020 dhe SSMFP 2019-2022. SSMFP 2014-2020 është miratuar me VKM nr. 908, datë 17.12.2014. SSMFP 2019 – 2022 është miratuar me VKM nr. 824, datë 18.12.2019 dhe zëvendësoi strategjinë e mëparshme që mbulonte periudhën 2014-2020. Për të rritur efektivitetin e shpenzimeve buxhetore dhe për të krijuar një mjedis më produktiv për shpenzime në afat të mesëm dhe afatgjatë, vazhdimi i reformave të MFP-së është thelbësor. Për këtë qëllim, do të miratohet strategjia e tretë për menaxhimin e financave publike, që do të mbulojë periudhën 2023 – 2030.

Strategjia për Menaxhimin e Financave Publike ka një rëndësi të konsiderueshme, pasi jo vetëm përcakton rrugën për rivendosjen e financave publike në trajektoren e qëndrueshmërisë afatgjatë, duke krijuar kështu parakushtet për rritjen ekonomike, por, përbën edhe një detyrim që rrjedh nga marrëveshjet me partnerët ndërkombëtarë, në veçanti me Bankën Botërore, Fondin Monetar Ndërkombëtar dhe Bashkimin Evropian.

Strategjia e MFP-së është një nga katër kushtet e përgjithshme që duhet të plotësojë Shqipëria në mënyrë që të disbursohen fondet e instrumentit të Mbështetjes Buxhetore, për të gjitha Kontratat e Reformave Sektoriale në Shqipëri. Për më tepër, Strategjia e MFP-së 2014-2020 është mbështetur nga Kontratat e Reformave Sektoriale, nën IPA 2014 në formën e Mbështetjes Buxhetore, e cila ka përfunduar dhe aktualisht është pjesë e Kontratës së Reformës Sektoriale “BE për Mirëqeverisjen”.

Menaxhimi i Financave Publike është pjesë thelbësore e Kriterit Politik e lidhur ngushtë me procesin e integrimit në Bashkimin Evropian.

Me mbajtjen e Konferencës së parë Ndërqeveritare për procesin e negociatave me Bashkimin Evropian në 19 Korrik të 2022, Menaxhimi i Financave Publike si një nga parimet e Reformës në Administratën Publike, është një ndër çështjet e para që u vlerësua dhe është pjesë e Udhërrëfyesit për Qeverisjen e Mirë 2030.

SSMFP 2023 -2030 paraqet reformat e planifikuara për përmirësimin e sistemeve të Menaxhimit të Financave Publike. Në përputhje me Strategjinë Kombëtare për Zhvillim dhe Integrim Evropian (SKZHIE), qëllimi i përgjithshëm i strategjisë është të krijojë një sistem të menaxhimit të financave publike që garanton transparencë, llogaridhënie, disiplinë fiskale dhe efikasitet në përdorimin e burimeve publike për ofrimin e shërbimeve publike të përmirësuara dhe zhvillimin ekonomik dhe që siguron një integrim të lehtë të Shqipërisë në Bashkimin Evropian.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Strategjia Sektoriale për Menaxhimin e Financave Publike është e parashikuar në **Programin e Përgjithshëm Analitik të Projektakteve** për vitin 2024.

**Strategjia Kombëtare për Zhvillim dhe Integrim Evropian 2022-2030** (SKZHI III) ka parashikuar drejtimet kryesore në lidhje me forcimin e sistemit të financave publike. Qëllimi i Politikës: Në seksionin “Fuqizimi i financave publike dhe stabiliteti fiskal” të Strategjisë Kombëtare për Zhvillim dhe Integrimin Europian, parashikohen çështjet kryesore që lidhen drejtpërdrejtë me financat publike: (1) Menaxhim financiar i matur, efektiv dhe efikas i qeverisjes vendore; (2) Planifikimi dhe mbikëqyrja e investimeve publike; (3) Forcimi dhe zbatimi i sistemit për Kontrollin e Brendshëm Financiar Publik në qeverisjen qendrore dhe vendore.

SSMFP është i lidhur me **Dokumentin e Programit të Qeverisë për mandatin 2021-2025**, prioriteti “Mirëqenie për të gjithë”. Ky prioritet përfshin mbështetje dhe angazhim për të siguruar rritje e zhvillim ekonomik për më shumë të ardhura, një jetë dinjitoze e përfshirje në jetën ekonomike për të gjithë qytetarët, duke vënë theksin tek bizneset e vogla, tek familjet produktive, fshati dhe forca punëtore që shtyn përpara zhvillimet pozitive të vendit. Për këtë arsye, Qeveria Shqiptare është e angazhuar fort në drejtim të përmbushjes së objektivave (shënjestrave të mandatit qeverisës 2021-2025) për të siguruar një rritje ekonomike mesatarisht 4.5 % në vit dhe do të mbështesë një rritje edhe më të madhe të pagave në nivel vendi. Konsolidim të përshpejtuar fiskal duke synuar borxh nën 60% në fund të mandatit dhe rritje të ardhurave të disponueshme me 20% deri në fund të mandatit.

Menaxhimi i Financave Publike është një nga gjashtë fushat nën Reformën e Administratës Publike, nën Grupin (Cluster) 1: Bazat e Procesit të Anëtarësimit. Menaxhimi i Financave Publike është e pjesë e **Udhërrëfyesit për Reformën në Administratën Publike 2023 – 2030**. Udhërrëfyesi për Reformën në Administratën Publike 2023 – 2030 është një dokument që mbështet reformën në administratën publike, me një plan masash konkrete prioritare, për periudhën kohore 2023 – 2030. Qëllimi i hartimit të tij është adresimi i sfidave të identifikuara në kuadër të reformës së administratës publike, si dhe prioritizimi i masave në këtë drejtim, për të siguruar përmbushjen e standardeve dhe progresin në procesin e integrimit evropian. Masat prioritare organizohen në 5 shtylla, bazuar në parimet e Bashkimit Evropian mbi administratën publike:

1. Zhvillimi dhe koordinimi i politikave;
2. Shërbimi civil dhe menaxhimi i burimeve njerëzore;
3. Organizimi, llogaridhënia dhe transparenca;
4. Ofrimi i shërbimeve;
5. Menaxhimi i financave publike.

Në secilën prej shtyllave të mësipërme planifikohen masa në drejtim të: (i) fushave dhe nënfushave / parimeve; (ii) kuadrit strategjik/legjislativ/institucional; (iii) zbatimit të reformave dhe kapaciteteve institucionale; (iv) funksionimit dhe performancës së administratës publike.

MFP si pjesë e Reformës së Administratës Publike në kuadër të Kriterit Politik është pjesë përbërëse e **Planit Kombëtar për Integrimin Evropian** (PKIE), i cili synon të bashkërendojë procesin e përafrimit me BE-në duke synuar njëkohësisht përmbushjen e detyrimeve nga Marrëveshja e Stabilizim-Asociimit dhe detyrimet që dalin si pjesë e procesit të anëtarësimit në Bashkimin Evropian. Gjithashtu, ka shumë kapituj që kanë të bëjnë me një fushë specifike të politikës së BE-së, të cilat në të njëjtën kohë janë pjesë e strategjisë së MFP.

Rëndësia e menaxhimit të financave publike vihet në dukje nga përfshirja e çështjeve specifike në **dokumentet strategjike/programe, po ashtu edhe pjesë e vlerësimeve** të ndryshme, si:

* Marrëveshja e Stabilizim Asociimit (MSA) midis BE dhe anëtarëve dhe Republikës së Shqipërisë (2006).
* Marrëveshjet e ratifikimit IPA II dhe IPA III, ku pjesë e tyre janë marrëveshjet e financimit të instrumentit të mbështetjes buxhetore sektoriale.
* Vlerësimi i fushës së menaxhimit të financave publike nga SIGMA/OECD.
* Vlerësimi i Bankës Botërore Llogaridhënia Financiare e Shpenzimeve Publike (PEFA).
* Vlerësimet nga misionet e Fondit Monetar Ndërkombëtar.

Për më tepër, SSMFP është zhvilluar në përputhje me **dokumente te tjera strategjike dhe politike** si:

• Strategjia Ndërsektoriale për Decentralizimin dhe Qeverisjen Lokale 2023-2030

• Strategjia kundër korrupsionit 2024-2030

• Programi i Statistikave Zyrtare 2022–2026

• Programi i Reformave Ekonomike

• Axhenda e Kombeve të Bashkuara 2030 për Zhvillim të Qëndrueshëm

• Strategjia Afatmesme e të Ardhurave 2022-2026

• Strategjia e Biznesit të Administratës Doganore Shqiptare 2023-2027

• Strategjia Afatmesme e Menaxhimit të Borxhit 2022-2026

• Strategjia Kombëtare për Prokurimin Publik 2020-2023

• Strategjia dhe Plani i Veprimit për Kontabilitetin e Sektorit Publik

• Strategjia e Zhvillimit e Kontrolli të Lartë të Shtetit 2023-2027

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

SSMFP 2023 -2030 paraqet reformat e planifikuara për përmirësimin e sistemeve të Menaxhimit të Financave Publike. Në përputhje me SKZHIE, qëllimi i përgjithshëm i strategjisë është të krijojë një sistem të menaxhimit të financave publike që garanton transparencë, llogaridhënie, disiplinë fiskale dhe efikasitet në përdorimin e burimeve publike për ofrimin e shërbimeve publike të përmirësuara dhe zhvillimin ekonomik dhe që siguron një integrim të lehtë dhe të shpejtë të Shqipërisë në Bashkimin Evropian.

Strategjia Sektoriale e Menaxhimit të Financave Publike (SSMFP), 2019-2022, si dhe plani i veprimit 2020-2022, ka përfunduar në dhjetor 2022.

Për të rritur efektivitetin e shpenzimeve buxhetore dhe për të krijuar një mjedis më produktiv për shpenzime në afat të mesëm dhe afatgjatë, vazhdimi i reformave të MFP-së është thelbësor. Për këtë qëllim, do të hartohet dhe miratohet strategjia e tretë për menaxhimin e financave publike, që do të mbulojë periudhën 2023 – 2030.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi, “Për miratimin e Strategjisë Sektoriale për Menaxhimin e Financave Publike 2023-2030” është përgatitur në mbështetje të nenit 100, të Kushtetutës dhe të nenit 13, të ligjit nr.9000, datë 30.1.2003, “Për organizimin dhe funksionimin e Këshillit të Ministrave”.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKTET NORMATIVE)**

Projetkvendimi nuk synon përafrimin me *Acquis Communautaire*.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Shqipëria ka zbatuar me sukses disa reforma të MFP-së gjatë dekadave të fundit. Kjo strategji paraqet një vizion të funksionit të MFP-së deri në vitin 2030 dhe një plan veprimi që identifikon një sërë masash dhe aktivitetesh shoqëruese dhe tregues të performancës për të vazhduar reformat në sistemet e MFP-së deri në vitin 2026. Kjo strategji fokusohet në përmirësimin e sistemeve të MFP-së.

Në përputhje me SKZHIE, qëllimi i përgjithshëm i strategjisë është të krijojë një sistem të menaxhimit të financave publike që garanton transparencë, llogaridhënie, disiplinë fiskale dhe efikasitet në përdorimin e burimeve publike për ofrimin e shërbimeve publike të përmirësuara dhe zhvillimit ekonomik dhe që siguron një integrim të lehtë të Shqipërisë në Bashkimin Evropian.

Strategjia është e strukturuar në gjashtë shtylla, me disa komponentë për secilën shtyllë.

**Shtylla 1: Programimi makroekonomik dhe monitorimi i riskut.**

Sistemet për zhvillimin dhe monitorimin e një politike të shëndoshë fiskale të bazuar në rregulla fiskale, parashikime të avancuara makroekonomike dhe praktika solide të menaxhimit të riskut fiskal mirëmbahen dhe përmirësohen më tej. Krijohet Këshilli Fiskal.

Komponentët përbërës të kësaj shtylle janë:

* Programim makroekonomik i matur dhe realist;
* Krijimi të një Analize gjithëpërfshirëse të Qëndrueshmërisë së Borxhit;
* Menaxhimi i Risqeve Fiskale;
* Këshilli Fiskal

**Shtylla 2: Planifikimi i integruar strategjik dhe buxhetor, monitorimi dhe raportimi transparent**

Ekziston një sistem i avancuar për planifikimin strategjik të integruar dhe planifikimin buxhetor afatmesëm në të gjitha nivelet e qeverisjes. Praktikat për planifikimin e investimeve publike janë të profesionalizuara. Sigurohet monitorim dhe raportim transparent dhe pjesëmarrja e publikut në proceset buxhetore në përputhje me standardet përkatëse.

Komponentët përbërës të kësaj shtylle janë:

* Planifikimi Strategjik i Integruar;
* Planifikimi Buxhetor Afatmesëm;
* Menaxhimi i Investimeve Publike;
* Financat Vendore;
* Raportimi dhe Monitorimi i Zbatimit të Buxhetit

**Shtylla 3: Menaxhimi dhe mobilizimi i të ardhurave**

Mobilizimi i të ardhurave vendase është rritur përmes zhvillimit dhe zbatimit të politikave të avancuara tatimore; sistemet për menaxhimin e taksave dhe doganave janë përmirësuar më tej dhe aty ku është e aplikueshme janë në përputhje me kërkesat ligjore të BE-së. Strategjia Afatmesme e të Ardhurave zbatohet, përditësohet rregullisht dhe reformat tatimore menaxhohen në mënyrë adekuate.

Komponentët përbërës të kësaj shtylle janë:

* Menaxhimi i taksave;
* Menaxhimi i Taksës së Pasurisë;
* Menaxhimi Doganor.

**Shtylla 4: Kontabiliteti dhe Menaxhimi i Zbatimit të Buxhetit**

Praktikat e menaxhimit të zbatimit të buxhetit janë forcuar, duke përfshirë përmirësimin dhe rritjen e përdorimit të Sistemit Informativ Financiar Qeveritar (SIFQ), zbatimin e reformave të Standardeve Ndërkombëtare të Kontabilitetit Publik, duke lehtësuar kalimin në kontabilitetin në bazë të drejtash dhe detyrimesh të konstatuara. Sistemet e prokurimit janë përmirësuar dhe në veçanti është siguruar pajtueshmëria me legjislacionin e prokurimit. Praktikat e menaxhimit të borxhit dhe parasë janë përmirësuar më tej dhe sistemet e menaxhimit të aseteve janë përmirësuar.

Komponentët përbërës të kësaj shtylle janë:

* Llogaritë Kombëtare të Qeverisë;
* Kontabiliteti;
* Prokurimi Publik;
* Menaxhimi i Borxhit;
* Menaxhimi i Likuiditetit;
* Menaxhimi i Aseteve.

**Shtylla 5: Kontrolli i Brendshëm Financiar Publik**

Sistemet për Kontrollin e Brendshëm Financiar Publik janë përmirësuar më tej në përputhje me praktikat e pranuara nga BE-ja për menaxhim të shëndoshë financiar. Koncepti i llogaridhënies menaxheriale dhe delegimit të autoriteteve është forcuar dhe janë adresuar të gjitha mangësitë e Menaxhimit Financiar dhe Kontrollit në institucionet publike. Auditimet e brendshme me vlerë të shtuar zbatohen në të gjitha institucionet publike në përputhje me standardet në fuqi. Rastet e mashtrimit dhe parregullsive trajtohen në mënyrë efektive nga inspektimi financiar publik dhe rrjeti i shërbimit të koordinimit kundër mashtrimit (AFCOS) zbaton strategjinë kundër mashtrimit. Janë krijuar sisteme adekuate të menaxhimit financiar për të absorbuar mbështetjen financiare të IPA-III dhe të ardhshme të BE-së.

Komponentët përbërës të kësaj shtylle janë:

* Menaxhimi Financiar dhe Kontrolli;
* Auditimi i brendshëm;
* Inspektimi Financiar Publik dhe Shërbimet e Koordinimit Kundër Mashtrimit;
* Menaxhimi i fondeve të BE-së.

**Shtylla 6: Mbikëqyrja e Jashtme**

Funksioni i pavarur i Kontrollit të Lartë është profesionalizuar më tej në përputhje me parimet e ONISA-s dhe standardet ndërkombëtare të auditimit dhe funksioni mbështetës për parlamentin është forcuar për t'i mundësuar Komisionit Parlamentar për Financat dhe Buxhetin të zbatojë në mënyrë adekuate rolin e tij mbikëqyrës.

Komponentët përbërës të kësaj shtylle janë:

* Auditimi i Jashtëm;
* Mbikëqyrja Parlamentare;

Kapitulli 9 i strategjisë përfshin kuadrin institucional për monitorimin dhe raportimin.

Kapitulli 10 përfshin risqet dhe mazat zbutëse.

Kapitulli 11 përfshin vlerësimin e kostove dhe financimin e planit të veprimit 2023-2026.

Pjesa e fundit e strategjisë përbëhet nga 5 shtojca: Shtojca 1: Njësitë përgjegjëse për Reformën e MFP-së; Shtojca 2: Përmbledhje e mbështetjes së vazhdueshme dhe të planifikuar nga partnerët për zhvillim; Shtojca 3 Vlerësimi i kostove dhe financimi sipas objektivave specifikë (komponentëve); Shtojca 4 Plani i Veprimit i Menaxhimit të Financave Publike 2023 – 2026; Shtojca 5 Pasaporta e Treguesve të Menaxhimit të Financave Publike 2023 – 2026.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet dhe organet që ngarkohen për zbatimin e këtij projektvendimi janë: Ministria e Financave, Ministria e Ekonomisë, Kulturës dhe Inovacionit, SASPAC, ATRAKO, Kontrolli i Lartë i Shtetit, INSTAT, Agjencia e Prokurimit Publik, Komisioni i Prokurimit Publik, Drejtoria e Përgjithshme e Tatimeve, Drejtoria e Përgjithshme e Doganave, Komisioni Parlamentar për Ekonominë dhe Financat.

1. **MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT**

Për hartimin e këtij projektvendimi kanë kontribuar institucionet që janë pjesë e Grupit Ndërinstitucional të Punës për hartimin e Strategjisë Sektoriale për Menaxhimin e Financave Publike 2023-2030 dhe Planit të Veprimit, të miratuar me Urdhrin e Kryeministrit nr. 195, datë 08.11.2023.

Me anë të shkresës 2285 prot., datë 23.02.2024 draft Strategjia Sektoriale për Menaxhimin e Financave Publike 2023-2030” dhe Plani i saj i Veprimit 2023-2026 janë përcjellë për mendim te ministritë e linjës, Ministri i Shtetit për Administratën Publike dhe Antikorrupsionin, Ministri i Shtetit për Sipërmarrjen dhe Klimën e Biznesit, Ministri i Shtetit për Marrëdhëniet me Parlamentin, Ministri i Shtetit dhe Kryenegociatorit, Ministri i Shtetit për Pushtetin Vendor, Ministri i Shtetit për Rininë dhe Fëmijët, Kontrolli i Lartë i Shtetit, Komisioni Parlamentar për Ekonominë dhe Financat, Komisioni i Prokurimit Publik, Instituti i Statistikave, Departamenti i Administratës Publike, Agjencisë Shtetërore të Programimit Strategjik dhe Koordinimit të Ndihmës, Agjencia e Prokurimit Publik, Drejtoria e Përgjithshme e Tatimeve, Drejtoria e Përgjithshme e Doganave dhe Agjencia e Trajtimit të Koncesioneve.

Me anë të shkresës nr. 2285/1 prot., datë 23.02.2024, draft strategjia dhe plani i saj i veprimit janë përcjellë për mendim te strukturat brenda Ministrisë së Financave.

Kontrolli i Lartë i Shtetit, Ministri i Shtetit për Rininë dhe Fëmijët, Ministri i Shtetit dhe Kryenegociatori, Ministria e Arsimit dhe Sportit, Ministria e Infrastrukturës dhe Energjisë, Ministria e Brendshme, Ministria e Shëndetësisë dhe Mbrojtjes Sociale, Ministria e Turizmit dhe Mjedisit, Ministria e Drejtësisë, Drejtoria e Harmonizimit të Menaxhimit Financiar, Kontrollit dhe Kontabilitetit në MF, Drejtoria e Inspektimit Financiar Publik në MF, Drejtoria e Konçesioneve në MF, Drejtoria e Përgjithshme e Doganave, Drejtoria e Përgjithshme e Financimeve dhe Kontraktimeve për Fondet e BE, BB dhe Donatorëve të Tjerë, Drejtoria e Përgjithshme e Tatimeve, Drejtoria e Përgjithshme e Programimit Makroekonomik në MF, Drejtoria e Analizave dhe Programimit Buxhetor, Drejtoria e Financave Vendore, Drejtoria e Menaxhimit të Investimeve Publike në Drejtorinë e Përgjithshme të Buxhetit në MF, Drejtoria e Përgjithshme e Politikave Fiskale në MF, Drejtoria e Përgjithshme e Thesarit në MF, Drejtoria e Harmonizimit dhe Auditimit të Brendshëm në MF dhe Drejtoria Mbështetëse e Zyrtarit Kombëtar Autorizues në MF janë shprehur dakord.

Institucionet dhe drejtoritë e tjera janë shprehur parimisht dakord, me disa komente dhe sugjerime, si vijon:

**Drejtoria e Përgjithme e Borxhit Shtetëror** nëpërmjet memo Nr. 2285/8 Prot., datë 05.03.2024 ka përcjellë disa saktësime në formulim apo terminologji, si vijon:

1. Te përmbledhja ekzekutive, tek Shtylla 4: Kontabiliteti dhe Menaxhimi i Zbatimit të Buxhetit, pika 10,... “Forcimi i raportimit të menaxhimit të borxhit dhe Marrëdhënieve me investitorë”, **propozohet të ndryshohet** në “Forcimi i raportimit mbi menaxhimin e borxhit dhe marrëdhënieve me investitorët”.
2. Te përmbledhja ekzekutive, tek Shtylla 4: Kontabiliteti dhe Menaxhimi i Zbatimit të Buxhetit, pika 11,... “Zhvillimi i një kuadri gjithëpërfshirës për sigurimin e garancive dhe huadhënies” propozohet të ndryshohet në... “Zhvillimi i një kuadri gjithëpërfshirës për dhënien e garancive dhe nënhuave”.
3. Te përmbledhja ekzekutive, tek Shtylla 4: Kontabiliteti dhe Menaxhimi i Zbatimit të Buxhetit, pika 12,... “Fillimi i zhvillimit gradual i vlerësimit të nevojshëm për instrumente të reja alternative të financimit (Të gjelbër, Social ose Qëndrueshmëri ose Instrumente të tjera)” propozohet të ndryshohet në “Fillimi i zhvillimit gradualisht të vlerësimit të nevojshëm për instrumente të reja alternative të financimit (të Gjelbër, Socialë, të Qëndrueshmërisë ose instrumente të tjera)”.
4. Te komponenti 4.4 Menaxhimi i Borxhit, masa 4.4.1 “Forcimi i raportimit të menaxhimit të borxhit dhe Marrëdhënieve me investitorë”, propozohet të ndryshohet në “Forcimi i raportimit mbi menaxhimin e borxhit dhe marrëdhënieve me investitorët”.
5. Te komponenti 4.4 Menaxhimi i Borxhit, masa 4.4.2 “Zhvillimi i një kuadri gjithëpërfshirës për sigurimin e garancive dhe huadhënies” propozohet të ndryshohet në “Zhvillimi i një kuadri gjithëpërfshirës për dhënien e garancive dhe nënhuadhënies”.
6. Te komponenti 4.4 Menaxhimi i Borxhit, masa 4.4.3 “Fillimi i zhvillimit gradual i vlerësimit të nevojshëm për instrumente të reja alternative të financimit (Të gjelbër, Social ose Qëndrueshmëri ose Instrumente të tjera)” propozohet të ndryshohet në “Fillimi i zhvillimit gradualisht të vlerësimit të nevojshëm për instrumente të reja alternative të financimit (të Gjelbër, Socialë, të Qëndrueshmërisë ose instrumente të tjera)”.
7. Te konteksti, fjalia “Kuadri ligjor ligjor i menaxhimit të borxhit është konsoliduar, me disa ndryshime të zbatuara kohët e fundit për të reflektuar përmirësimet për përgatitjen e Strategjisë së Menaxhimit të Borxhit (SMB)” propozohet të ndryshohet në “Kuadri ligjor i menaxhimit të borxhit është konsoliduar, me disa ndryshime të realizuara kohët e fundit për të reflektuar përmirësime mbi përgatitjen e Strategjisë së Menaxhimit të Borxhit (SMB)”.
8. Te konteksti, fjalia “Një kalendar tremujor i ankandeve publikohet në kohë, duke plotësuar një plan vjetor të emetimit të brendshëm të përfshirë në planin vjetor të huamarrjes” propozohet të ndryshohet në “Kalendari tremujor i ankandeve publikohet në kohë, duke plotësuar një plan vjetor të emetimit të brendshëm të përfshirë në planin vjetor të huamarrjes”.
9. Te konteksti, fjalitë “Garancitë dhe huadhënia është e rregulluar mirë në ligjin e borxhit, megjithatë një kuadër i duhur mbetet ende për t'u zhvilluar. DPB kryen një vlerësim të riskut të kredisë për NSH-të dhe qeverinë vendore që kërkojnë garanci ose kur përfitojnë nga operacionet e huadhënies” propozohet të ndryshohen në “Garancitë dhe nën-huadhënia është e rregulluar mirë në ligjin e borxhit, megjithatë një kuadër i duhur mbetet ende për t'u zhvilluar. DPB kryen një vlerësim të riskut të kredisë për NSH-të dhe qeverinë vendore që kërkojnë garanci ose kur përfitojnë nga operacionet e nën-huadhënies”.
10. Te prioritetet, pikat “Forcimi i raportimit të menaxhimit të borxhit dhe marrëdhëniet me investitorët” dhe “Zhvillimi i një kuadri gjithëpërfshirës për dhënien e garancive dhe huadhënies , të mbështetur mbështetur nga një metodologji vlerësimi e formalizuar e fokusuar në menaxhimin e riskut të portofolit të mundshëm të ardhshëm” propozohet të ndryshohen në “Forcimi i raportimit mbi menaxhimin e borxhit dhe marrëdhënieve me investitorët” dhe “Zhvillimi i një kuadri gjithëpërfshirës për dhënien e garancive dhe nën-huave, të mbështetur nga një metodologji vlerësimi e formalizuar e fokusuar në menaxhimin e riskut të portofolit të mundshëm të ardhshëm”.
11. Aktiviteti “Kryerja e një vlerësimi të bonove të ndryshme të gjelbra dhe instrumenteve të tjera alternative të financimit dhe se si ato mund të zbatohen” propozohet të ndryshohet në “Kryerja e një vlerësimi të instrumentave/obligacioneve të ndryshme të gjelbra dhe instrumenteve të tjera alternative të financimit dhe se si ato mund të zbatohen”

Të gjitha ndryshimet e mësipërme janë reflektuar ashtu sikurse përcjellë nga Drejtoria e Përgjithshme e Borxhit Shtetëror.

**Agjencia e Prokurimit Publik** nëpërmjet shkresës nr. 1987/1 prot, datë 01.03.2024 ka përcjellë disa saktësime dhe sugjerime, si vijon:

1. Në faqen 7 të dokumentit tek Shtylla 4: Kontabiliteti dhe Menaxhimi i Zbatimit të Buxhetit, pika 6, ... “Përmirësimi i përputhshmërisë me procedurat e prokurimit dhe parandalimit të korrupsionit në ciklin e prokurimit”, propozojnë të ndryshohet në ... “Përmirësimi i eficencës në procedurat e prokurimit”.
2. Në faqen 38 të dokumentit Komponenti 4.3 “Prokurimi Publik” në vend të shprehjes ... “garantimi i një sistemi prokurimi efikas dhe efektiv në përputhje me parimet e transparencës, konkurrencës së lirë dhe të ndershme, mosdiskriminimit dhe trajtimit të barabartë, duke promovuar dhe inkurajuar një sistem të qëndrueshëm që garanton vlerën e parasë”, propozojnë të ndryshohet ... “garantimi i një sistemi eficent dhe të qëndrueshëm duke promovuar përmirësimin e tij drejt një qasjeje moderne dhe eficente të bazuar në praktikat më të mira ndërkombëtare, në përputhje me parimet e transparencës, konkurrencës së lirë dhe të ndershme, mosdiskriminimit dhe trajtimit të barabartë, duke promovuar dhe nxitur një sistem të qëndrueshëm që garanton vlerën për para”.
3. Në faqen 38, Masa 4.3.1 ... “Përmirësimi i përputhshmërisë me procedurat e prokurimit dhe parandalimi i korrupsionit në ciklin e prokurimit”, propozojnë të ndryshohet ... “Përmirësimi i cilësisë dhe eficencës në procedurat e prokurimit”.
4. Në faqen 42, tek Konteksti, shprehja ... “duke përfshirë miratimin e rregullave të prokurimit publik, udhëzimet për komunikimin në procedurat e prokurimit publik dhe fjalorin e përbashkët të prokurimit”, propozojnë të ndryshohet ... “duke përfshirë miratimin e rregullave të prokurimit publik, VKM për prokurimin e shërbimeve sociale dhe shërbimeve të tjera specifike, fjalorin e përbashkët të prokurimit etj.”.
5. Në faqen 42, tek Konteksti, shprehja ... “Përpjekjet për përmirësimin e Sistemit të Prokurimit Elektronik (SPE) u zbatuan me sukses në vitin 2021” propozojnë të ndryshohet ... “Sistemi i Prokurimit Elektronik ka ardhur duke u përmirësuar, duke përfshirë realizimin e funksionaliteteve të reja në SPE për tu përshtatur me ndryshimet e ligjit të ri”.
6. Në faqen 43, tek Masat dhe aktivitetet, “Masa 4.3.1 Përmirësimi i përputhshmërisë me procedurat e prokurimit dhe parandalimi i korrupsionit në ciklin e prokurimit” propozojnë të ndryshohet ... “Përmirësimi i cilësisë dhe eficencës në procedurat e prokurimit” dhe te e njëjta pikë, Aktiviteti ... “Të nxjerrë udhërrëfyesin për përdorimin e tenderit ekonomikisht më të favorshëm bazuar në kriteret e kostove (TEMF bazuar në kosto”, propozojnë të ndryshohet ... “Për përdorimin e kriterit të vlerësimit “Oferta ekonomikisht më e favorshme bazuar në kosto” (MEAT) bazuar në kosto”.
7. Në faqen 60, ... Komiteti Drejtues i MFP-së, në vend të ... “Kryetari i Agjencisë së Prokurimit Publik”, propozojnë të ndryshohet ... “Drejtori i Përgjithshëm i APP”.
8. Në faqen 64, Agjencia e Prokurimit Publik (institucion i pavarur) të spostohet nga institucionet e pavarura tek institucionet në varësi të Kryeministrit.

Të gjitha ndryshimet e mësipërme janë reflektuar ashtu sikurse përcjellë nga Agjencia e Prokurimit Publik.

**Departamenti i Administratës Publike** nëpërmjet shkresës nr. 1295/1 prot, datë 07.03.2024 është shprehur parimisht dakord me disa komente:

1. Duke referuar se duhet të sigurohet që në planin e veprimit të strategjisë së MFP-së të detajohen masat dhe aktivitetet që parashikohen të implementohen në vijim të zbatimit të masave për udhërrëfyesin e RAP për pjesën e Menaxhimit të Financave Publike. Në këtë kuadër duhet të sigurohet gjithashtu, që afatet kohore të përcaktuara në udhërrëfyesin e RAP-it të korrespondojnë me afatet e përcaktuara në planin e veprimit të strategjisë në ato raste ku aktivitetet e propozuara janë në vijim dhe derivat i masave të parashikuara në udhërrëfyes, duke shmangur mospërputhjet në afate. Për të dh dhënë dy shembuj:
	1. Në udhërrëfyes është parashikuar masa për përditësimin e legjislacionit për PPP-të dhe është vendosur afati Dhjetor 2024, ndërsa në draftstrategji është parashikuar afati Dhjetor 2025 (Masa 2.5.3)

Përsa më lart, **komenti nuk është reflektuar**. Aktiviteti i përfshirë në strategjinë e MFP-së përfshin jo vetëm përditësimin e legjislacionit, por edhe të akteve nënligjore.

* 1. Në udhërrëfyes është parashikuar masa për miratimin e ligjit për taksën e pasurisë së paluajtshme dhe është vendosur afati Dhjetor 2024, ndërsa në draftstrategji është parashikuar afati Dhjetor 2025 (masa 3.2.1).

Përsa më lart, **komenti nuk është reflektuar**. Aktiviteti 3.2.1.1 në strategji përfshin dhe aktin nënligjor për vlerësimin e tokës dhe pasurisë.

1. Lidhur me referencën e dokumentit strategjik mbi Planin Kombëtar të Integrimit Evropian 2023-2025, sugjerojnë të përditësohen vitet duke mbajtur në konsideratë se është miratuar PKIE 2024-2026. **Ky koment është reflektuar.**
2. Referenca e strategjisë së MFP-së me strategjinë e reformës së administratës publike, të hiqet pasi nën SNRAP-in e ri që po draftohet nuk ka masa që ndërlidhen me MFP-në (pasi MFP ka një strategji të dedikuar tashmë). **Ky koment është reflektuar.**
3. Të saktësohet me SASPAC mbi kohëzgjatjen e strategjisë, pasi duhet marrë në vendim mbi faktin që strategjia po miratohet në vitin 2024.

Përsa i përket këtij komenti të përcjellë nga DAP, sqarojmë se kohëzgjatja e strategjisë së MFP-së është saktësuar me SASPAC. Gjithashtu, pavarësisht se strategjia po miratohet në vitin 2024, puna për hartimin e strategjisë ka filluar në vitin 2022.

**Drejtoria e Menaxhimit të Buxhetit** (memo nr.2285/3 prot, datë 04.03.2024) ka bërë komente për (i) Komponentin 1.3 “Menaxhimi i Riskut Fiskal”, Masa 1.3.1 “Prezantimi i Deklaratës vjetore të Riskut Fiskal dhe zgjerimi gradual i fushës së monitorimit dhe raportimit të riskut fiskal” dhe Masa 1.3.3 “Forcimi i Mbikëqyrjes fiskale të Ndërmarrjeve Shtetërore” dhe (ii) Komponentin 2.5 “Raportimi dhe Monitorimi i Zbatimit të Buxhetit”, Masa “Përmirësimi i raportimit dhe monitorimit të zbatimit të buxhetit dhe prezantimi i raportit të Zbatimit të Buxhetit për Qytetarët”.

1. Në lidhje me kontekstin e komponentit 1.3 Menaxhimi i Risqeve Fiskale, është propozuar me koment perifrazimi i kontekstit duke marrë në konsideratë edhe miratimin e strukturës së re të MF-së dhe krijimin e Drejtorisë së Risqeve Fiskale. **Konteksti është perifrazuar si vijon** “Procesi i menaxhimit të risqeve fiskale në Shqipëri është përmirësuar në mënyrë të vazhdueshme që nga viti 2016, me krijimin e Sektorit të Risqeve Fiskale si pjesë e Drejtorisë së Menaxhimit të Buxhetit / Drejtorisë së Përgjithshme të Buxhetit. Sektori i Risqeve Fiskale është fokusuar në monitorimin e detyrimeve të prapambetura, monitorimin dhe raportimin e pagesave faktike dhe të planifikuara për kontratat e koncesioneve/ PPP me mbështetje buxhetore, monitorimin e detyrimeve kontigjente për vendimet gjyqësore (Vendimet e Arbitrazhit dhe Gjykatës Evropiane të të Drejtave të Njeriut), vlerësimin e risqeve që vijnë nga ndërmarrjet shtetërore. Gjatë viteve të fundit, janë bërë disa përmirësime në drejtim të forcimit të monitorimit të ndërmarrjeve shtetërore (NSH), nëpërmjet zgjerimit të monitorimit të NSH-ve duke përfshirë dhe ndërmarrjet e Shoqërive të Ujësjellës Kanalizime, dhe ndërmarrje të tjera shtetërore të cilat mund të kenë impakt buxhetor. Në këtë mënyrë objektivi i MFP-së është përmbushur çdo vit. Për më tepër, me nënshkrimin e urdhrit të përbashkët të Ministrisë së Infrastrukturës dhe Energjisë (MIE) dhe MF-së Nr. 304 datë 17.12.2020 “Për miratimin e planit të veprimit për uljen e detyrimeve të prapambetura në sektorin e energjisë elektrike” dhe urdhrin e përbashkët të MIE-së dhe MF-së nr. 379 datë 30.09.2021 “Për zbatimin e planit të masave për uljen e detyrimeve të prapambetura në sektorin e energjisë elektrike”, Sektori i Risqeve Fiskale në baza mujore mbledh informacion lidhur detyrimet e ndërsjella që kanë ndërmarrjet shtetërore të sektorit të energjisë ndërmjet tyure dhe me entet e tjera shtetërore (Ujësjellës-kanalizime, DPT etj.), modalitetet e të cilave përfshihen në udhëzimin plotësues vjetor të Ministrisë së Financave. Shtrirja e risqeve fiskale që po monitorohen dhe raportohen është rritur gradualisht dhe përfshin aktualisht risqet që lidhen me borxhin, zhvillimet makroekonomike, NSH-të, PPP-të dhe kontratat koncesionare, detyrimet e prapambetura, të ardhurat, pushtetin vendor, procedurat ligjore dhe çështjet gjyqësore. Parashikohet përmirësimi i cilësisë dhe zgjerimi i fushës së menaxhimit të riskut fiskal, për shembull duke përfshirë gradualisht në kuadrin e monitorimit risqet që lidhen me fatkeqësitë natyrore dhe ndryshimet klimatike. Krahas kapitujve të dedikuar në Raportet Buxhetore si: Relacioni i Projektbuxhetit për vitin pasardhës, Raporti i konsoliduar i Buxhetit vjetor dhe Raporti i Mesvitit, në fund të muajit Maj 2024 do të publikohet për herë të parë Deklarata e Risqeve Fiskale për vitin 2023, si një dokument i mirëfilltë dhe gjithëpërfshirës mbi vlerësimin dhe monitorimin e risqeve fiskale që karakterizojnë menaxhimin e financave publike (përfshirë risqet nga fatkeqësitë natyrore), në linjë me kriteret dhe rekomandimet e partnerëve ndërkombëtarë. Me qëllim përmirësimin e mëtejshëm të procesit të menaxhimit të risqeve fiskale, në strukturën e re organike të MF-së, miratuar në Shkurt 2024, është krijuar “Drejtoria e Risqeve Fiskale (DRF)”, e cila tashmë do të jetë lider në koordinimin, zhvillimin dhe shtyrjen përpara të punës në MF, në drejtim të menaxhimit të risqeve fiskale në tërësi, dhe Sektori i Risqeve Buxhetore (SRB) si pjesë e Drejtorisë së Menaxhimit të Buxhetit / Drejtorisë së Përgjithshme të Buxhetit, me fokus ndjekjen e performancës së zbatimit të buxhetit të shtetit, me qëllim monitorimin dhe raportimin e risqeve që shoqërojnë zbatimin e tij”.
2. Në lidhje me masën 1.3.1 “Prezantimi i Deklaratës vjetore të Riskut Fiskal dhe zgjerimi gradual i fushës së monitorimit dhe raportimit të riskut fiskal” **propozohet të ndryshohet në** “Prezantimi i Deklaratës vjetore të Risqeve Fiskale dhe zgjerimi gradual i fushës së monitorimit dhe raportimit të risqeve fiskale”. **Komenti është reflektuar.**
3. Duke qenë se të tre aktivitetet e masës së mësipërme dhe aktiviteti i parë i masës 1.3.3 *Forcimi i mbikëqyrjes fiskale të Ndërmarrjeve Shtetërore* kanë qenë nën përgjegjësinë e Njësisë së Risqeve Fiskale, kjo njësi ka përcjellë komentin si vijon mbi njësinë përgjegjëse “Të tre këto aktivitete bazuar në përshkrimin e punës së Drejtorisë së re të Risqeve Fiskale në MF janë kompetencë e kësaj drejtorie dhe jo më e Sektorit të Risqeve Buxhetore. Të zëvendësohet me DRF”. **Komenti është reflektuar.**
4. Në lidhje me masën 1.3.3 Forcimi i mbikëqyrjes fiskale të Ndërmarrjeve Shtetërore, për aktivitetin “Përmirësimi i metodologjisë dhe rregulloreve për vlerësimin, monitorimin dhe mbikëqyrjen e risqeve fiskale që lidhen me Ndërmarrjet Shtetërore në nivel kombëtar dhe vendor” është përcjellë nga Sektori i Risqeve Buxhetore komenti si vijon: *Ky aktivitet të zëvendësohet me aktivitetin “Përmirësimi i monitorimit të Ndërmarrjeve Shtetërore duke shtuar numrin e Ndërmarrjeve Shtetërore në monitorim”. Ndërkohë, siç e kemi shprehur vazhdimisht, lidershipi për këtë aktivitet është jashtë kompetencave dhe tagrit të një strukture në nivel Sektori, që për më tepër quhet Sektori i risqeve Buxhetore, jo NJRF. Tashmë MF ka një Drejtori të Risqeve Fiskale, e cila mund dhe duhet të marrë përsipër të upgrade në nivel drejtorie , disa nga detyrat e Sektorit, sidomos ato me natyrë koordinuese dhe lidershipi.* **Ky****koment nuk është reflektuar. Priten komentet nga Drejtoria e Risqeve Fiskale, e cila do të jetë lidere e aktivitetit.**
5. Në lidhje me kontekstin e komponentit 2.5 Raportimi dhe Monitorimi i Zbatimit të Buxhetit **është reflektuar komenti** i përcjellë për perifrazimin e kontekstit.
6. Në lidhje me prioritetin e parë “Përmirësimi i monitorimit dhe raportimit të zbatimit të buxhetit nga institucionet buxhetore dhe në nivel të përmbledhur duke përfshirë përgatitjen e raportit të zbatimit të buxhetit për qytetarët dhe përfshirjen e informacionit mbi përgjegjësinë gjinore dhe klimatike”, **është reflektuar komenti** për ndryshim e aktivitetit si vijon “Përmirësimi i monitorimit dhe raportimit të zbatimit të buxhetit nga institucionet buxhetore dhe në nivel të përmbledhur duke përfshirë përgatitjen e raportit të zbatimit të buxhetit për qytetarët”.
7. Në lidhje me aktivitetin 2.5.1.1 “Rishikimi dhe përditësimi i udhëzimeve për procedurën dhe përmbajtjen / formatin e raporteve vjetore të zbatimit të buxhetit duke përfshirë publikimin e Raportit të Zbatimit të Buxhetit për Qytetarët si pjesë e raportit vjetor të zbatimit të buxhetit” është përcjellë komenti nga DMB si vijon: *DPTH duhet të shprehet nëse është dakord të marrë përsipër raportimin e tabelave të buxhetit faktik, në terma plan/fakt për cdo institucion, pra identik në të njëjtin format si tabelat e planit të buxhetit vjetor*. **Aktiviteti qëndron bazuar në komunikimin elektronik të Drejtorisë së Përgjithshme të Thesarit si vijon**: duke qenë se vetë masa ka të bëjë me monitorimin dhe raportimin e ekzekutimit të buxhetit dhe aktiviteti respektiv lidhet me rishikimin dhe azhornimin e procedurave dhe formateve të raportimit, çështje të cilat nuk janë në kompetencë të strukturës së thesarit, shprehem se kjo masë dhe aktivitet nuk mund të jenë nën përgjegjësinë e DPTH-së. DPTH patjetër që do te jetë bashkëpunuese për realizimin e masës dhe aktivitetit nëse do të jetë i nevojshëm ky bashkëpunim.
8. **Është reflektuar komenti i përcjellë nga DMB** për fshirjen e aktivitetit 2.5.1.2 “Rishikimi dhe përditësimi i udhëzimeve për procedurën dhe modelin e raportimit financiar” duke qenë se rezaurohet në aktivitetin 2.5.2.1.
9. **Është reflektuar komenti për ndryshimin e treguesit të tretë të performancës** nga “Janë zbatuar formatet e reja për raportet gjatë vitit dhe raportet vjetore të monitorimit të buxhetit, duke përfshirë raportet e konsoliduara të zbatimit të buxhetit të shtetit” **në** “Janë përfshirë formatet e reja analitike, në raportin e konsoliduar të zbatimit të buxhetit të shtetit”.

**Drejtoria e Përgjithshme e Taksës së Pasurisë** është shprehur me komente (shkresë nr.85/1 prot, datë 04.03.2024):

1. Te konteksti, fjalitë “Reforma e fundit në fushën e taksës së pasurisë synon të rrisë të ardhurat për bashkitë, duke kaluar nga një sistem i taksimit të bazuar në vlerë për ndërtesat dhe një sistem i thjeshtë tatimor mbi sipërfaqen për tokën, në një sistem taksimi modern që takson edhe ndëtesat edhe tokën, bazuar në vlerën e tregut të këtyre aseteve. Sfidë kryesore ka qenë krijimi i një baze të dhënash gjithëpërfshirëse të integruar të pasurive. Të gjitha pronat e regjistruara do të vlerësohen në bazë të vlerës së tregut. DPTP-ja luan një rol vendimtar, duke përfshirë mbikëqyrjen e menaxhimit të Kadastës Fiskale dhe marrjen e drejtimit, metodologjikisht, në administrimin e taksës së pasurisë. Për të rritur ndërgjegjësimin e tatimpaguesve për përgjegjësinë e tyre për taksën e pasurisë, DPTP-ja ka bashkëpunuar me bashkitë, duke ndarë materiale informative për t'u shpërndarë përmes kanaleve të tyre. Në këtë drejtim, DPTP-ja ka përdorur fletushka dhe burime të tjera informative të printueshme, të dizanjuara për të sqaruar taksapaguesit për detyrimet e tyre. Gjatë fazës së dytë të vazhdimit të reformës, është hartuar projektligji “Për taksën mbi pasurinë e paluajtshme”. Dispozitat e projektligjit të ri përfshijnë rregullimin e mandatit të DPTP-së për vlerësimin e ndërtesave dhe Agjencisë Shtetërore të Kadastrës për vlerësimin e tokës. Gjithashtu, projektligji i ri rregullon mënyrat e faturimit dhe mbledhjes së taksave, si dhe mekanizmat e ankesave dhe ankimimeve”, **propozohet të ndryshohen në** “Reforma e fundit në fushën e taksës së pasurisë synon të rrisë të ardhurat për bashkitë, duke kaluar nga një sistem i taksimit të bazuar në vlerë për ndërtesat dhe një sistem i thjeshtë tatimor bazuar në sipërfaqen për tokën bujqësore dhe truallin, në një sistem taksimi modern që takson edhe ndërtesat edhe parcelat, bazuar në vlerën e tregut të këtyre pasurive të paluajtshme. Sfidë kryesore ka qenë krijimi i një baze të dhënash gjithëpërfshirëse të integruar të pasurive të paluajtshme. Të gjitha pasuritë e paluajtshme të regjistruara do të vlerësohen në bazë të vlerës së tregut. DPTP-ja luan një rol vendimtar, duke përfshirë menaxhimin e regjistrit qendror të bazës së të dhënave të pasurive të paluajtshme (Kadastra Fiskale), si dhe udhëheqjen nga pikëpamja metodologjike, në lidhje me administrimin e taksës mbi pasuritë e paluajtshme. Për të rritur ndërgjegjësimin e taksapaguesve për përgjegjësitë e tyre për taksën e pasurisë së paluajtshme, DPTP-ja ka bashkëpunuar me bashkitë, duke ndarë materiale informuese për t'u shpërndarë përmes kanaleve të tyre. Në këtë drejtim, DPTP-ja ka hartuar fletushka dhe burime të tjera informuese të printueshme, të hartuara për të sqaruar taksapaguesit për detyrimet e tyre. Gjatë fazës së dytë në vazhdim të reformës, është hartuar projektligji “Për taksën mbi pasurinë e paluajtshme”. Dispozitat e projektligjit të ri përfshijnë rregullimin e mandatit të DPTP-së për vlerësimin e ndërtesave dhe Agjencisë Shtetërore të Kadastrës për vlerësimin e parcelave. Gjithashtu, projektligji i ri rregullon mënyrat e faturimit dhe mbledhjes së taksave, si dhe mekanizmat e ankimimeve dhe apelimeve”.
2. Te prioriteti “Përgatitja e kadastrës fiskale dhe sistemit të mbledhjes së taksës së pasurisë për zbatim të plotë në periudhën pas vitit 2023...”, propozohet të ndryshohet në “Përgatitja e kadastrës fiskale dhe zbatimi i taksimit bazuar në vlerën e tregut për ndërtesat duke filluar nga viti 2026, si dhe zbatimi i taksimit bazuar në vlerën e tregut për parcelat duke filluar nga viti 2028…”. Në lidhje me këtë prioritet nga DPTP-ja është përcjellë komenti si vijon: *Ashtu siç është përcaktuar nga komentet e mëparshme të DPTP-së, sqarojmë përsëri se në projektligj është parashikuar se zbatimi i taksimit bazuar në vlerën e tregut për ndërtesën do të fillojë në vitin 2026 dhe zbatimi i taksimit bazuar në vlerën e tregut për parcelën do të fillojë në vitin 2028.*
3. Te aktiviteti 1 “Hartimi dhe miratimi i kuadrit ligjor (ligjore dhe nënligjore) për kadastrën fiskale, taksën mbi pronën dhe pasurinë dhe aktin nënligjor për vlerësimin e tokës dhe pasurisë”, propozohet të ndryshohet në “Hartimi dhe miratimi i kuadrit ligjor (aktet ligjore dhe aktet nënligjore) për kadastrën fiskale, taksën mbi tokën dhe pasurinë e paluajtshme dhe aktin nënligjor për vlerësimin e tokës dhe pasurisë”.
4. Te aktiviteti 2 “Hartimi i kuadrit institucional për menaxhimin dhe administrimin e taksës së ndërtesës” **propozohet të ndryshohet në** “Hartimi i kuadrit institucional për menaxhimin dhe administrimin e taksës mbi ndërtesën”.
5. Te aktiviteti 4 “Pilotimi, ndërtimi i kapaciteteve dhe institucionalizimi i procedurave për vlerësimin e pasurisë, popullimin dhe mirëmbajtjen e të dhënave të pasurisë në SIFK” propozohet të ndryshohet në “Pilotimi, ndërtimi i kapaciteteve dhe institucionalizimi i procedurave për vlerësimin e pasurisë së paluajtshme, popullimin dhe mirëmbajtjen e të dhënave të pasurisë së paluajtshme në SIKF”.
6. Te aktiviteti 5 “Përmirësimi i proceseve për mbledhjen e taksës së pasurisë dhe rritja e ndërgjegjësimit të taksapaguesve” propozohet të ndryshohet në “Përmirësimi i proceseve për mbledhjen e taksës së pasurisë së paluajtshme dhe rritja e ndërgjegjësimit të taksapaguesve”.
7. Te treguesit e performancës dhe vlerat e synuara, treguesi “Përgatitja dhe miratimi I ligjit për taksën e pasurisë” propozohet të ndryshohet në “Hartimi dhe miratimi i ligjit për taksën mbi pasurinë e paluajtshme”.
8. Te treguesi i pikës (vii), vlera e synuar për vitin 20223 “Përgatitja e ligjit për taksën e pasurisë) propozohet të ndryshohet në “Hartimi i ligjit për taksën mbi pasurinë e paluajtshme” dhe vlera e synuar për vitin 2025 “Miratimi i ligjit për taksën e pasurisë” propozohet të ndryshohet në “Miratimi i ligjit për taksën mbi pasurinë e paluajtshme”.
9. Te treguesit e performancës dhe vlerat e synuara, treguesi “Miratimi i akteve nënligjore për zbatimin e ligjit për taksën e pasurisë” propozohet të ndryshohet në “Miratimi i akteve nënligjore për zbatimin e ligjit për taksën mbi pasurinë e paluajtshme” dhe vlera e synuar për vitin 2025 “Përgatitja dhe miratimi i akteve nënligjore” propozohet të ndryshohet në “Hartimi dhe miratimi i akteve nënligjore”.

Të gjitha ndryshimet e mësipërme janë reflektuar ashtu sikurse përcjellë nga Drejtoria e Përgjithshme e Taksës së Pasurisë.

**Instituti i Statistikave** nëpërmjet shkresë nr 369/1 prot, datë 04.03.2024, ka përcjellë komentet si vijon:

1. Te Programi i Statistikave Zyrtare 2022-2026, fjalitë “Programi i Statistikave Zyrtare 2022-2026 i Shqipërisë, i krijuar në bazë të ligjit nr. 30/2022, përshkruan strategjinë për zhvillimin e statistikave zyrtare për një periudhë pesëvjeçare. Programi synon përputhjen me standardet statistikore të BE-së, të adresojë nevojat specifike të përdoruesve dhe të përmirësojë efikasitetin, transparencën dhe cilësinë e proceseve dhe shërbimeve statistikore. Në lidhje me MFP-në, PSZ-ja planifikon të zgjerojë statistikat makroekonomike, harmonizimin e mëtejshëm me sistemin evropian të llogarive SELL 2010 dhe procedurën e deficitit të tepruar (PDT), zgjerimin e bazës së të dhënave për njësitë ekstra-buxhetore dhe integrimin e tyre në sistemin e të dhënave të qeverisë së përgjithshme; integrimin e të gjitha njësive të qeverisjes së përgjithshme në sistemin SIFQ dhe hartimin e bilanceve të llogarive të qeverisë në përputhje me standardet ndërkombëtare të llogarive të sektorit publik” **propozohet të ndryshohen në** “Programi i Statistikave Zyrtare 2022-2026” i Shqipërisë, i miratuar nga Kuvendi i Republikës së Shqipërisë me Ligjin nr. 30/2022, përshkruan strategjinë për zhvillimin e statistikave zyrtare për një periudhë pesëvjeçare. Programi synon përputhjen me standardet statistikore të BE-së, adresimin e nevojave specifike të përdoruesve dhe të përmirësojë efikasitetin, transparencën dhe cilësinë e proceseve dhe shërbimeve statistikore. Në lidhje me MFP-në, PSZ-ja planifikon përmirësimin e statistikave makroekonomike përfshirë Statistikat Financiare të Qeverisë dhe Tabelat e Procedurës së Deficitit të Tejkaluar (PDT); harmonizimin e mëtejshëm të tyre me sistemin evropian të llogarive SELL 2010 nëpërmjet zgjerimit të bazë së të dhënave për njësitë ekstra-buxhetore dhe integrimin e tyre në sistemin e të dhënave të qeverisë së përgjithshme; integrimin e të gjitha njësive të qeverisjes së përgjithshme në sistemin SIFQ dhe hartimin e bilanceve të llogarive të qeverisë në përputhje me standardet ndërkombëtare të llogarive të sektorit publik”.
2. Te komponenti 4.1 Llogaritë Kombëtare të Qeverisë, objektivi “Synimi për vitin 2030 është të sigurohet që Statistikat Financiare të Qeverisë (SFQ) dhe statistikat e Procedurës së Deficitit të Tepruar (PDT) janë në përputhje me standardet e BE-së (SELL 2010)” **propozohet të ndryshohet në** “Synimi për vitin 2030 është prodhimi i Statistikave Financiare të Qeverisë (SFQ) dhe Tabeave të Procedurës së Deficitit të Tejkaluar (PDT) në përputhje me kërkesat e Sistemit Evropian të Llogarive (SELL 2010)”.
3. Te konteksti “Burimi kryesor kryesor i të dhënave të përdorura për përpilimin e Statistikave Financiare të Qeverisë janë: (i) Sistemi i Informacionit Financiar të Qeverisë së Shqipërisë (SIFQSh) për të dhënat që lidhen me njësitë buxhetore dhe në një farë mase njësitë e tjera ku qeveria është përfshirë dhe (ii) pasqyrat financiare dhe burime të tjera të dhënash për njësitë jashtëbuxhetore. INSTAT mbështetet nga Eurostat për përafrimin e Statistikave Financiare të Qeverisë (SFQ) me kërkesat e BE-së dhe transmeton rregullisht tabelat e SFQ dhe Procedurën e Deficitit të Tepruar në Eurostat dhe me statusin “jo për botim”. Aktualisht, ekziston nevoja për të përmirësuar më tej statistikat SFQ dhe PDT për të qenë në përputhje me standardet ndërkombëtare dhe metodologjinë SELL 2010. Programi i miratuar i Statistikave Zyrtare (PSZ) 2022–2026 paraqet strategjinë për zhvillimin e statistikave zyrtare dhe të sistemit kombëtar statistikor, duke përfshirë përmirësimin e SFQ. Gjithashtu, INSTAT, MF dhe Banka e Shqipërisë kanë rënë dakord për një Memorandum Mirëkuptimi i cili përfshin angazhime për rritjen e përputhshmërisë së kuadrit ligjor që rregullon statistikat, si dhe intensifikimin e bashkëpunimit ndërinstitucional për hartimin e tabelave të SFQ dhe PDT në përputhje me kërkesat e SELL 2010” **propozohet të ndryshohet në** “Burimi kryesor i të dhënave të përdorura për përpilimin e Statistikave Financiare të Qeverisë janë: (i) Sistemi i Informacionit Financiar të Qeverisë së Shqipërisë (SIFQSh) për të dhënat që lidhen me njësitë buxhetore dhe në një farë mase njësitë e tjera ku qeveria është përfshirë dhe (ii) pasqyrat financiare dhe burime të tjera të dhënash për njësitë ekstra-buxhetore. INSTAT mbështetet nga Eurostat për përafrimin e Statistikave Financiare të Qeverisë me kërkesat e BE-së dhe transmeton rregullisht tabelat e SFQ dhe Tabelat e Procedurës së Deficitit të Tejkaluar në Eurostat me statusin “jo për publikim”. Aktualisht, ekziston nevoja për të përmirësuar më tej statistikat SFQ dhe PDT për të qenë në përputhje me standardet ndërkombëtare dhe metodologjinë SELL 2010. Programi Pesëvjeçar i Statistikave Zyrtare i miratuar nga Kuvendi i Republikës së Shqipërisë (PSZ) 2022–2026 paraqet strategjinë për zhvillimin e statistikave zyrtare dhe të sistemit kombëtar statistikor, duke përfshirë përmirësimin e SFQ. Memorandumi i Bashkëpunimit ndërmjet INSTAT, MF-së dhe Bankës së Shqipërisë për Statistikat Financiare të Qeverisë dhe Tabelave të Procedurës së Deficitit të Tejkaluar përfshin detyrimet dhe përgjegjësitë e secilit institucion të cilat rregullohen me akte ligjore të Bashkimit Evropian në fushën e prodhimit të Statistikave Financiare të Qeverisë dhe raportimit të Procedurës së Deficitit të Tejkaluar”.
4. Te aktiviteti 1 “Investimi në një shërbim Web i cili do të lehtësojë shkëmbimin e të dhënave ndërmjet MF-së, INSTAT dhe Bankës së Shqipërisë” **propozohet të ndryshohet në** “Investimi në ndërtimin e sistemit të shkëmbimit të informacionit (Web service) i cili do të lehtësojë shkëmbimin e të dhënave ndërmjet MF-së, INSTAT dhe Bankës së Shqipërisë”. Lidhur me këtë aktivitet, afati i fillimit “T1 2024” **propozohet të ndryshohet** në “T1 2025” dhe afati i mbarimit “T4 2024” **propozohet të ndryshohet në** “T4 2026”.
5. Te treguesit e performancës dhe vlerat e synuara, treguesi “Është krijuar një shërbim në Web që lehtëson shkëmbimin e të dhënave ndërmjet MF, INSTAT dhe BSH” **propozohet të ndryshohet në** “Sistemi i shkëmbimit të informacionit (Web service) i krijuar për të lehtësuar shkëmbimin e të dhënave ndërmjet MF, INSTAT dhe BSH”.
6. Lidhur me treguesin e pikës (v) vlera e synuar për vitin 2024 “Shërbim në Web është zhvilluar” është propozuar të fshihet. Vlera e synuar për vitin 2025 “Shërbimi në Web është vendosur” propozohet të ndryshohet në “Zhvillimi i Sistemit të Shkëmbimit të Informacionit (Web service)” dhe vlera e synuar për vitin 2026 “Shërbimi në Web është vendosur” propozohet të ndryshohet në “Sistemi i shkëmbimit të informacionit (web service) i zhvilluar”.

Të gjitha ndryshimet e mësipërme janë reflektuar ashtu sikurse përcjellë nga Instituti i Statistikave.

**Ministria për Evropën dhe Punët e Jashtme** është shprehur dakord por sugjeron të zëvendësohet Ministria për Evropën dhe Punët e Jashtme si anëtar i Komitetit drejtues të MFP-së me Ministrin e Shtetit dhe Kryenegociatorin (shkresë nr.3056/1 prot, datë 07.03.2024). **Komenti ështe reflektuar.**

**Ministria e Ekonomisë, Kulturës dhe Inovacionit** ka përcjellë elektronikisht komentet dhe sugjerimet e Drejtorisë së Përgjithshme të Zhvillimit Ekonomik, Nxitjes së Biznesit dhe Çështjeve të tregtisë për përfshirjen e disa masave në komponentin 3.1 “Menaxhimi i Taksave”. Duke qenë se informacioni i përcjellë ishte i paplotë, ky koment nuk është reflektuar, por Ministrisë së Ekonomisë, Kulturës dhe Inovacionit i është komunikuar se së shpejti do të hartohet strategjia e dedikuar për këtë komponent, Strategjia Afatmesme e të Ardhurave dhe në një vlerësim paraprak u sugjerua që masat e propozuara tëadresohen te kjo strategji.

**Ministri i Shtetit për Administratën Publike dhe Antikorrupsionin** nëpërmjet shkresës nr. 1248/5 Prot, datë 08.03.2024 është shprehur parimisht dakord me disa komente, si vijon:

1. Në terma të masave specifike të parashikuara, teksa paralelisht vijon puna për hartimin dhe miratimin e mëpasshëm të Strategjisë Ndërsektoriale të Reformës së Administratës Publike, theksohet se nevojitet të shmanget çdo referencë që dokumenti bën te kjo Strategji; kjo e fundit mbulon shtyllat e tjera të reformës dhe jo Menaxhimin e Financave Publike, për të cilin strategjia e dedikuar është dokumenti objekt vlerësimi i kësaj shkrese. **Ky koment është reflektuar.**
2. Njëherësh dhe po aq me rëndësi, risjellim në vëmendje rëndësinë e linjëzimit të masave të parashikuara nga Strategjia për MFP-në si në angazhime, edhe në afate, me Udhërrëfyesin për Administratën Publike, miratuar me Vendim Nr. 737, datë 13.12.2023, të Këshillit të Ministrave, e cili është dokumenti kyç udhëheqës i veprimtarisë sonë të koordinuar ndërinstitucionale në raportimet pranë Komisionit Evropian.

**Në lidhje me këtë koment, masat e përfshira në strategjinë e MFP-së janë përcaktuar në të njëjtën linjë me Udhërrëfyesin për Administratën Publike si edhe sipas afateve të rivlerësuara nga njësitë përgjegjëse.**

**Agjencia Shtetërore e Programit Strategjik dhe Koordinimit të Ndihmës** nëpërmjet komunikimit elektronik ka përcjellë komentet, si vijon:

1. Në listën e shkurtimeve është shtuar KPS-Komiteti i Planifikimit Strategjik. **Komenti është reflektuar.**
2. Në përmbledhjen ekzekutive është përcjellë komenti si vijon: Sugjerojmë: 1) Strategjia e MFP-së duhet të diskutohet në IPMG (Qeverisja e Mirë) përkatëse përpara miratimit të saj; 2) Megjithëse strategjia dhe SKZHIE shtrihen deri në vitin 2030, duhet të parashikohen disa afate për të marrë parasysh kërkesën e Komisionit Evropian gjatë takimit dypalësh të shqyrtimit në Kapitullin 22 për të sjellë përpara afatet për kontrollin e brendshëm financiar publik deri në fund të vitit 2027 dhe gjithashtu rekomandimin e Parlamentit Evropian drejtuar Komisionit se forcimi i sistemeve të KBFP është një domosdoshmëri për zbatimin e Agjendës së Reformës.

Përsa i përket sugjerimit të mësipërm të përcjellë nga SASPAC, sqarojmë se duke qenë se IPMG-të janë në proces ristrukturimi, strategjia e MFP-së do të diskutohet në Komitetin Drejtues të MFP-së dhe në Këshillin e Ministrave.

1. Në përmbledhjen ekzekutive është përcjellë komenti si vijon mbi integrimin e lehtë dhe të shpejtë të Shqipërisë në Bashkimin Evropian (BE): Sugjerojmë që duhet të shtojmë mbi mirëqeverisjen (Good Governance), PAR Roadmap, Antikorrupsionin.

Ky koment është reflektuar në seksionin 1.3 “Përafrimi me Kuadrin Strategjik për Zhvillimin Kombëtar, Integrimin Evropian, Reformat Ekonomike dhe Qeverisjen e Mirë.

1. Te përmbledhja ekzekutive, te masat e shtyllës 5 “Kontrolli i Brendshëm Financiar Publik”, janë ndryshuar nga njësia masat si mëposhtë:
	1. **Masa 5.4.1**: Krijimi i kuadrit ligjor për përcaktimin e funksioneve, përgjegjësive dhe marrëdhënieve ndërmjet autoriteteve e strukturave për menaxhimin indirekt të asistencës financiare të Bashkimit Evropian nën instrumentin për asistencën e paraanëtarësimit (IPA III). **Ky ndryshim nuk është reflektuar në strategji, por vazhdon të mbetet si aktivitet. Masa në strategji është “Krijimi i kuadrit ligjor IPA III.**
	2. Masa 5.4.4. Marrja parasysh e kërkesave të ardhshme për menaxhimin e fondeve të BE-së pas anëtarësimit dhe zhvillimi i një plani veprimi, në kuadër të kapitullit 22, i cili do të përcaktojë nevojat per përmirësimin e kuadrit ligjor te menaxhimit te fondeve. **Ndryshimi është pranuar.**
	3. Është shtuar masa 5.4.5 “Përcaktimi i rregullave për zhvillimin dhe zbatimin e opsioneve të thjeshtuara të kostos (Simplified Cost Options).

Në versionin e fundit të strategjisë, është shtuar masa 5.4.5 “Zhvillimi i opsioneve të thjeshtuara të kostos (SCO)”, ashtu sikurse përcjellë nga SASPAC me koment te komponenti 5.4 Menaxhimi i fondeve të BE-së.

1. Te seksioni “*Fusha dhe qëllimi”* është bërë reflektimi i ndryshimit në paragrafin e dytë si vijon: ....Në përputhje me SKZHIE **2022-2030**, qëllimi i përgjithshëm është....
2. Te seksioni “Strategjitë plotësuese të reformës së MFP-së”, është sugjeruar ndryshim për referimin e Strategjisë Afatmesme të të Ardhurave 2022-2026, duke qenë se strategjia nuk është miratuar. Referenca e kësaj strategjie vazhdon të jetë në strategjinë e MFP-së, sepse edhe pse Strategjia Afatmesme e të Ardhurave nuk është miratuar, strategjia është hartuar dhe që nga janari 2022 është në proces zbatimi i masave të përshkruara.
3. Në shtyllën e dytë “Planifikimi i integruar strategjik dhe buxhetor, monitorimi dhe raportimi transparent”, është propozuar nga SASPAC të shtohet nën komponentin 2.2 “Planifikimi Buxhetor Afatmesëm” masa “Miratimi i Kuadrit Makroekonomik dhe Fiskal Afatmesëm. Kjo pasi është e përfshirë në kalendarin e shpenzimeve publike”. Për këtë masë nuk është përcjellë informacioni i plotë, kështu që komenti nuk është reflektuar.
4. Nën komponentin 2.2 “Planifikimi Buxhetor Afatmesëm” është propozuar nga SASPAC të shtohet masa 2.2.5 “Miratimi i Dokumentit të Politikave Prioritare së bashku me Listën Unike me Rëndësi Kombëtare si pjesë integrale e saj”. **Kjo masë është shtuar si vijon**: Miratimi i Dokumentit të Politikave Prioritare” së bashku me Listën Unike të Projekteve me Rëndësi Kombëtare si pjesë integrale e saj. Gjithashtu është reflektuar kontributi i SASPAC lidhur me këtë masë te masat dhe aktivitetet e komponentit 2.2 si dhe te treguesit dhe vlerat e synuara si vijon:
	1. Aktiviteti 2.2.5.1 “Miratimi i DPP-së së bashku me Listën Unike të Projekteve me Rëndësi Kombëtare si pjesë integrale e saj/kontributi nga ministritë e linjës. Afati i fillimit T1 2024, afati i mbarimit T2 2024; Njësitë përgjegjëse - SASPAC (lider); Partnerët – Ministritë e Linjës.
	2. Treguesi 9 “Miratimi i DPP-së së bashku me Listën Unike të Projekteve me Rëndësi Kombëtare”. Viti bazë-2022. Vlera e synuar për vitin 2023, 2024, 2025 dhe 2026 është “Bashkëpunimi me Ministritë e Linjës dhe miratimi me VKM çdo fillim viti”.
5. Janë reflektuar ndryshimet e përcjella në terminologji në kontekstin e komponentit 2.3 “Menaxhimi i Investimeve Publike”.
6. Është reflektuar ndryshimi i përcjellë te prioriteti nr. 3 për komponentin 2.3 si vijon: *Përpunimi dhe vënia në funksion e Listës Unike të Projekteve me Rëndësi Kombëtare, si dhe forcimi i rolit të MF-së si gatekeeper, duke përfshirë krijimin e praktikave të shëndosha për identifikimin, përgatitjen, vlerësimin objektiv të projekteve në raport me objektivat strategjikë, rishikimin e pavarur të tyre dhe përzgjedhjen e projekteve të investimeve publike*. Lidhur me këtë prioritet, **është përcjellë nga SASPAC sugjerimi si vijon**: *Sugjerojmë që Ministria e Financave të zhvillojë udhëzim/e për përgatitjen dhe vlerësimin e studimeve të fizibilitetit, për shembull përmbajtjen minimale, normat e skontimit financiar dhe ekonomik që do të përdoren në rastin e analizës së kosto-përfitimit, përdorimin e analizës së kosto-efektivitetit, analiza e pajtueshmërisë me ndihmën shtetërore etj.*
7. Janë bërë reflektimet e përcjella në footnote sipas kontributit të SASPAC.
8. Lidhur me masën 2.3.2, është përcjellë nga SASPAC ndryshimi për aktivitetin 2.3.2.1 si vijon: *Rishikimi i procedurave dhe sistemeve për zhvillimin e një Liste Unike gjithëpërfshirëse të Projekteve me Rëndësi Kombëtare duke përfshirë PPP-të dhe Koncesionet, duke përfshirë udhëzime të hollësishme për përgatitjen dhe vlerësimin e studimeve të fizibilitetit për të mbuluar, ndër të tjera, pajtueshmërinë me rregullat e ndihmës shtetërore.*
9. Te treguesit e performancës dhe vlerat e synuara, është përcjellë nga SASPAC ndryshim për treguesin e dytë “Prezantimi i procedurave të përmirësuara të MIP-së” si vijon: Prezantimi i procedurave të përmirësuara të MIP-së )përfshirë mekanizmat përkatës të vendimmarrjes. Vlera e synuar për vitin 2024 është ndryshuar nga “Zbatimi i procedurave të MIP-së” në “Përmirësimi dhe zbatimi i procedurave të MIP-së).

Ky ndryshim është pranuar pas konfirmimit nga Drejtoria e Menaxhimit të Investimeve Publike.

1. Te shtylla 4 “Kontabiliteti dhe Menaxhimi i Zbatimit të Buxhetit”, në lidhje me masën 4.2.4 “Përgatitja, ofrimi dhe institucionalizimi i zhvillimit të kapaciteteve të kontabilistëve për të absorbuar reformat e kontabilitetit” është përcjellë nga SASPAC komenti si vijon: Sugjerojmë të shtohet si masë “ Mbështetja e zhvillimit të kuadrit ligjor dhe rregullator për opsionet e kostos së thjeshtuar përmes përcaktimeve të kostos (kostot direkte/indirekte) dhe udhëzimeve për riklasifikimin e buxheteve sipas produktit/shërbimit”.

Ky koment nuk është reflektuar pasi pas diskutimit me njësinë përgjegjëse, kjo masë nuk lidhet me aktivitetet e ndërmarra.

1. Te konteksti i komponentit 5.4 “Menaxhimi i fondeve të BE-së”, lidhur me fjalinë “*Qeveria shqiptare synon të kryejë një vlerësim të implikimit që menaxhimi i përbashkët i financimit do të ketë në kuadrin ligjor, burimet njerëzore dhe sistemin e menaxhimit të informacionit për të vlerësuar gatishmërinë për të përdorur këtë modalitet financimi*” **është përcjellë nga SASPAC komenti si vijon:** Sugjerojmë të hiqet: Sipas IPA III, menaxhimi i përbashkët vlen vetëm për programet e bashkëpunimit ndërkufitar me shtetet anëtare të BE-së - në këtë rast nuk ka dallime në lidhje me IPA II nga këndvështrimi i Shqipërisë.

Komenti është reflektuar edhe pas komunikimit me CFCU.

1. Është fshirë prioriteti numër 2 “Përgatitja për përthithjen e fondeve të ardhshme të BE-së duke identifikuar alternativat e menaxhimit dhe duke i bërë sistemet e menaxhimit të fondeve të përshtatshme për qëllimin”. Kjo nuk është reflektuar në strategjinë e MFP-së, duke qenë se ky prioritet lidhet me masën 5.4.4 “Marrja parasysh e kërkesave të ardhshme për menaxhimin e fondeve të BE-së pas anëtarësimit dhe zhvillimi i një plani veprimi, në kuadër të kapitullit 22, i cili do të përcaktojë nevojat për përmirësimin e kuadrit ligjor të menaxhimit të fondeve”.
2. Është reflektuar ndryshimi për emërtimin e masës 5.4.4 sipas komentit të bërë te seksioni i përmbledhjes ekzekutive.
3. Është reflektuar komenti për shtimin e masës 5.4.5 “Zhvillimi i opsioneve të thjeshtuara të kostos (SCO)”; për shtimin e aktivitetit 5.4.5.1 “Përcaktimi i rregullave për zhvillimin dhe zbatimin e opsioneve të kostos së thjeshtuar, duke përfshirë legjislacionin, SCO-të standarde për sektorë të veçantë, etj”; afati i fillimit T2 2024; afati i mbarimit T4 2025; njësitë përgjegjëse-SASPAC (lider) dhe partnerët – CFCU, autoritetet Menaxhuese për Programet Operative IPA III.
4. Në lidhje me treguesin e performancës “Prezantohet Udhëzuesi për përshtatjen dhe rikuperimin (UPR) të fondeve të BE-së” është përcjellë nga SASPAC komenti si vijon: *Sugjerojmë, në lidhje me masën 5.4.3 që përfshin metodologjinë për korrigjimet financiare. Për të ofruar siguri ligjore për korrigjimet financiare PARA ADERIMIT (IPA) një udhëzues nuk duket i mjaftueshëm – ndoshta duhet të jetë një vendim i Këshillit të Ministrave. Pas anëtarësimit, rregullat e vendosura nga Komisioni dhe udhëzimet përkatëse për Shtetet Anëtare të BE-së do të hyjnë në fuqi.*

Pas komunikimit me CFCU, lidhur me komentin e SASPAC është përcjellë komenti nga njësia si vijon: Udhëzuesi ka për qëllim vlerësimin dhe identifikimin e hapave për rregullimet financiare dhe rikuperimet ndaj s’mund të përcaktojmë në këtë moment nëse do të jetë i nevojshëm vendim i Këshillit të Ministrave.

1. Te komponenti 6.1 “Auditimi i Jashtëm”, në lidhje me objektivin e komponentit “Synimi për vitin 2030 është të sigurohet që funksioni i Kontrollit të Lartë të funksionojë...” është përcjellë nga SASPAC komenti si vijon: Sugjerojme: Ky afat duhet të caktohet deri në fund të vitit 2026 ose më së voni 2027. Arsyeja për këtë është se strategjia e zhvillimit të KLSH-së mbulon periudhën 2023-2027 (jo deri në vitin 2030) dhe, për më tepër, prioritetet në kontekstin e strategjisë së MFP-së nuk shtrihen përtej vitit 2026.

Ky koment nuk është pranuar. Strategjia e MFP-së përcakton qëllimin për secilën nga shtyllat deri në vitin 2030 dhe plani i veprimit është përcaktuar për periudhën 2023-2026. Afati për objektivin e komponentit është dakordësuar me njësinë përgjegjëse.

1. Te seksioni “Kuadri institucional për monitorimin dhe raportimin” në lidhje me përbërjen e kuadrit institucional për menaxhimin e reformave të MFP-së, është përcjellë komenti nga SASPAC si vijon: *Sugjerojmë që monitorimi dhe raportimi mbi zbatimin e strategjisë duhet të bëhet në kuadër të IPMG-së përkatëse. Prandaj, komitetet drejtuese dhe teknike duhet t'i raportojnë progresin strukturës përkatëse të IPMG-së dhe të diskutojnë raportet dhe masat e mëtejshme me të.*

Ky koment është reflektuar në strategji si vijon: Kuadri institucional për menaxhimin e reformave të MFP-së Brenda MF-së përbëhet nga një komitet drejtues, një komitet teknik dhe drejtoria për reformën e MFP. Komiteti Drejtues i MFP-së është pjesë e GMIP 1 “Demokracia, Sundimi i Ligjit dhe Qeverisja e Mirë”.

1. Është propozuar të shtohet si anëtar i Komitetit Drejtues të MFP-së Drejtori i Përgjithshëm i SASPAC. Ky koment është reflektuar.
2. Është propozuar të shtohet Agjencia e Auditimit të Fondeve të BE-së në shtojcën 1 “Palët e interesuara për reformën e MFP” te Zyra e Kryeministrit. Gjithashtu është propozuar që ATRAKO të kalojë në varësi të MEKI. Komenti është reflektuar. Komenti për të kaluar APP-në në varësi të KM është reflektuar.
3. Është shtuar te partnerët për zhvillim dhe UN (United Nations).

**Ministri i Shtetit për Marrëdhëniet me Parlamentin (MSHMP)** nëpërmjet shkresës nr. 1598 Prot, datë 19.03.2024 është shprehur parimisht dakord, por mbetet në pritje të vlerësimit të sugjerimit të përcjellë nga përfaqësuesi i MSHMP-së si anëtar i grupit ndërinstitucional të punës sipas pikës 4 të Urdhrit të Kryeministrit nr.195 datë 8.11.2023 “Për hartimin e Strategjisë sektoriale të Menaxhimit të Financave Publike 2023-2030 dhe planit të veprimit të saj”, dërguar elektronikisht. Ky sugjerim lidhet me parashikimin e paraqitur në këtë dokument mbi rolin mbikëqyrës të Kuvendit, nëse përmbush nevojat dhe detyrat që kanë të bëjnë me mbikëqyrjen parlamentare.

Në komunikimin elektronik të datës 08.03.2024, anëtarja përfaqësuese e MSHMP-së në grupin ndërinstitucional të punës “Për hartimin e Strategjisë sektoriale të MFP-së dhe planit të veprimit të saj”, shprehet se njihet për herë të parë me dokumentin e strategjisë së MFP-së. Në këto kushte, parashikimi i bërë në këtë dokument për rolin mbikëqyrës të Kuvendit, duhet vlerësuar nëse përmbush nevojat dhe detyrat lidhur me mbikëqyrjen parlamentare.

Lidhur me komentin e përcjellë nga MSHMP-ja, sqarojmë se masat e përfshira nën komponentin “Mbikëqyrja Parlamentare” janë diskutuar në takimet e zhvilluara me kryetarin e Komisionit Parlamentar për Ekonominë dhe Financat dhe anëtarë të tjerë të Komisionit. Komisioni Parlamentar për Ekonominë dhe Financat është njësia përgjegjëse për këto masa dhe aktivitete të përfshira në Strategjinë e MFP-së. Por, megjithatë, jemi ende në pritje të përcjelljes së konfirmimit zyrtar nga Komisioni.

Në lidhje me ndarjen e mëparshme të dokumentit të strategjisë së MFP-së, sqarojmë se dokumenti është ndarë për konfirmim elektronikisht si fillim me njësitë kontribuese dhe më pas është ndarë me institucionet e tjera për mendim dhe konfirmim me anë të shkresës Nr. 2285 Prot., datë 23.02.2024, me lëndë “Kërkesë për mendim/konfirmim të dokumentit të Strategjisë së Menaxhimit të Financave Publike 2023-2030.

Nuk kanë përcjellë mendim Ministria e Mbrojtjes, Ministria e Bujqësisë dhe Zhvillimit Rural, Ministri i Shtetit për Sipërmarrjen dhe Klimën e Biznesit, Ministri i Shtetit për Pushtetin Vendor, Komisioni Parlamentar për Ekonominë dhe Financat, Agjencia e Trajtimit të Koncesioneve dhe Komisioni i Prokurimit Publik.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Financimi do të bëhet nga Buxheti i Shtetit sipas Buxhetit Vjetor 2023 dhe parashikimeve buxhetore afatmesme në PBA 2024-2026, për Ministrinë e Financave në Programin Buxhetor 01120 “Menaxhimi i Shpenzimeve Publike” dhe 01110 “Planifikimi, Menaxhimi, Administrimi”, në Programin Buxhetor 01140 “Menaxhimi i të Ardhurave Tatimore” dhe në Programin Buxhetor 01150 “Menaxhimi i të Ardhurave Doganore”, për Agjencinë Shtetërore të Programimit Strategjik dhe Koordinimit të Ndihmës në Programin Buxhetor 01150 “Shërbime të tjera”, për Agjencinë e Prokurimit Publik në Programin Buxhetor 01130 “Shërbimi i Prokurimit Publik”, për Institutin e Statistikave në Programin Buxhetor 01320 “Veprimtaria Statistikore”, për Komisionin e Prokurimit Publik në Programin Buxhetor 01110 “Planifikimi, Menaxhimi, Administrimi”, për Kontrollin e Lartë të Shtetit në Programin Buxhetor 01120 “Aktiviteti Auditues i KLSH-së” dhe për Kuvendin në Programin Buxhetor 01110 “Planifikimi, Menaxhimi, Administrimi”.